***Rauland hyttevelforening***

*Stiftet i 1983*

**Uttalelse om planlagt snøskuteranlegg ved Torvetjønn.**

**Om Rauland hyttevelforening**

Rauland hyttevelforening (RHVF) er den overbyggende hytteeierforeningen for hele Raulandsområdet, fra Totak i vest til Bossnuten i øst. Vi har i dag rundt 500 medlemmer og medlemstallet er økende. Vår hovedoppgave er å ivareta medlemmenes interesser i et område der aktivitetsnivået og utbyggingstakten er høyere enn i de fleste andre steder i Telemark.

Styret i Rauland hyttevelforening ble gjort kjent med planene om nytt anlegg for snøskuterkjøring gjennom media den 18.august. Den 1.september ble saken behandlet i vårt styre. Her er våre kommentarer:

**Flere hundre hytter blir berørt**

Rauland hyttevelforening reagerer kraftig på planene om å etablere et permanent anlegg for fornøyelseskjøring med snøskutere på østsiden av Torvetjønn. Vi frykter sterkt at snøskutertrafikken vil generere vedvarende støy til stor sjenanse for hytteeiere i Heimvegli/Torvetjønn-området og vestover mot liene på Vierli og Angravli. I dette området er det i dag rundt 200 hytter. På Heimveglifeltet alene er det rundt 100 hytter og grunneier har fått godkjent reguleringsplaner for utbygging av ytterligere 100 hytteenheter. De nærmeste hyttetomtene blir liggende bare 240 meter fra grensa til det omsøkte motorsportsanlegget. For våre medlemmer på Heimvegli framstår planene nærmest som et skrekkscenario. Ingen var forespeilet muligheten av å få et slikt anlegg i nabolaget. Det vises til at kontinuerlig støy fra motorsportsanlegget vil føre til betydelig forringet trivsel for hyttefolket og også til reduksjon av omsetningsverdien for hyttene i området (jfr. underskriftskampanje som videresendes Vinje kommune denne uka.)

**Snøskutere støyer**

Fred og ro er en av de viktigste kvalitetene i norske natur, ikke minst på fjellet - også i Rauland. Det er derfor svært viktig at Vinje kommune er seg sitt ansvar bevisst når kommunen skal ta stilling til nye aktiviteter som vil redusere denne dyrbare kvaliteten.

All erfaring viser at snøskutere støyer og at lyden bærer langt på fjellet. Det er nok å vise til snøskutertrafikken i regulerte traseer over Møsvatn og på viddene innover mot Falkeriset og Kromviki. Skuterne kan høres på flere kilometers avstand. Hvor sterk støyen vil bli fra en ny snøskuterarena ved Torvetjønn, avhenger av mange faktorer: Vindretning, avstand mellom skutertrase og hytte, antall skutere, hvor aggressivt det kjøres, type snøskutere (totakter/firetakter/antall hestekrefter osv..) I den sammenheng er det viktig å understreke at eventuelle støymålinger må være troverdige og realistiske. Det betyr at målingene må foregå på vinterstid med flere snøskutere samtidig og med «full trøkk» på kjøringen. Hyttevelforeningen håper likevel at planene primært kan skrinlegges på et tidlig tidspunkt slik at støymålinger således blir overflødige.

**Den vanskelige balansegangen**

Rauland er i dag et pressområde der det hvert år bygges flere hundre nye hytter og fritidsleiligheter. Rauland hyttevelforening må stadig ha fokus på den vanskelige balansegangen mellom bevaring og utvikling. RHVF er slett ikke i mot at Rauland videreutvikles som turistområde. Tvert i mot skal både grunneiere, utbyggere og Telemark Turist ha ros for arbeid som er gjort for å gjøre Rauland mer attraktiv som turistdestinasjon gjennom bl.a. utvikling av nye hyttefelt, utbygging av alpinanlegg, oppkjøring av løypenett, planer om ny fjellkirke samt arrangementer som for eksempel Telemarkshelten, påskekonsertene i Holtardalen og sommeraktivitetene på Telemarkstunet.

Likevel – enkelte ganger må også Hyttevelforeningen reagere – og da handler det ofte om støy. Nye hytteveier har gitt mer biltrafikk innover i friområdene, støy fra heisanlegg og tråkkemaskiner, støy fra både lovlig og ulovlig(?) snøskutertrafikk, økt bruk av ATV’er i hyttefeltene, støy fra skytterbanen på Rukkemo osv.. For 3-4 år siden ble det også lansert planer om en ny skiskytterarena på Vierli, bare noen hundre meter fra kafeteriaen. Heldigvis ble planene skrinlagt, bl.a. etter protester fra Rauland hyttevelforening. Det er med dette som bakteppe vi vil advare på det sterkeste mot planene om et motorsportsanlegg ved Torvetjønn, der det i følge planene åpnes adgang til å kjøre snøskuter hver dag i hele vinterhalvåret fram til kl. 21.00 om kvelden.

**Forholdet fastboende – hyttefolk.**

Rauland hyttevelforening er opptatt av å ha et godt forhold til både kommune, grunneiere og andre fastboende. Det er en vinn-vinn-situasjon for begge parter. Som hyttefolk er vi takknemlige for å ha fått tilgang til ei flott fjellbygd med fantastiske friluftsområder, mens kommunen på sin side bør være takknemlige for at hyttefolket legger igjen mange titalls millioner kroner som bidrar til å skape arbeidsplasser, generere skatteinntekter samt vitaliserer både handels- og servicenæringen, bygg- og anleggssektoren.

Det er derfor viktig å understreke at vi på et generelt grunnlag ikke er motstandere av at det etableres et anlegg for rekreasjonskjøring med snøskutere i kontrollerte former. Det er beliggenheten vi reagerer på. Vi viser her til merknadene som advokat Johan Henrik Frøstrup har anført i sitt protestskriv som ligger vedlagt:

*En eventuell snøskuterbane for kommersiell drift må plasseres på et område som er helt uten skadevirkninger for nærmiljøet. En slik bane bør ligge i tett skogsterreng hvor støyen blir absorbert av skog hvor det ikke er hytteeiere eller fastboende i nærheten som blir sjenert. Det må også være områder hvor heller ikke villrein eller annet vilt blir sjenert.*

Som ett alternativ – og som et tilfeldig valgt eksempel – kan vi lansere skogsområdet i sørhellingene fra Idrettsbanen i Krossen nedover mot Tansvatn som et mer egnet sted enn Torvetjønn. Her er det tett skog som absorberer støy, gode parkeringsmuligheter, langt unna villreintrekkene og større nærhet til potensielle brukere av anlegget (dvs. lokalbefolkningen).

**Andre forhold.**

Vi har i dette notatet primært konsentrert oss om støyproblematikken og konsekvensene for våre medlemmer, dvs. hyttefolket. Vi viser også til andre forhold som er problematisert i notatet fra advokat Johan Henrik Frøstrup, som ligger vedlagt: Nærheten til Brattefjell-Vindeggen verneområde, forholdet til villrein og annet vilt, krenking av allemannsretten og potensielle brudd på bestemmelsene i plan- og bygningsloven. Hyttevelforeningen har ikke god nok kompetanse på disse forholdene og advokat Frøstrup og vil således ivareta disse spørsmålene for oss.

Vi viser også til protestskrivet fra hytteeier Edvard Nesland som er sendt til Vinje kommune denne uka. Nesland etterlyser bl.a. langt mer presis informasjon rundt selve bruken av anlegget, om det er et motorsportsanlegg eller ikke, om hvilke lover som skal anvendes, jfr. Vegtrafikkloven, om trasevalg og inngrep i terrenget osv.. Rauland hyttevelforening ser ingen grunn til å gjenta Neslands argumentasjon i vårt notat, utover å slå fast at vi mener han reiser flere viktige problemstillinger som bør besvares av planleggerne.

Rauland hyttevelforening stiller også spørsmål ved varslingsrutinene i denne saken. Hverken representanter for hytteeierne på Heimvegli eller styret i Rauland hyttevelforening ble varslet om planene på forhånd. Heller ikke de nærmeste grunneierne ble varslet før de selv måtte ta kontakt med kommunen midt i august. Da var det kun to uker før den opprinnelige varslingsfristen gikk ut (3. september). Planene ble først kjent for offentligheten gjennom media 18. august fordi en journalist i NRK Telemark nærmest ved en tilfeldighet sjekket kommunens postlister. Vi mener dette er kritikkverdig i en sak som er såpass kontroversiell og som vil berøre såpass mange hytteeiere og fastboende.

Vi har registrert at fristen for å komme med innsigelser nå er utsatt fram til slutten av september. Rauland hyttevelforening vil uansett be om å bli holdt orientert om videre framdrift i denne saken, så som møteinnkallelser, saksdokumenter, tidspunkt for eventuelle befaringer, støymålinger mmm..

Vedlagt: Notat fra advokat Johan Henrik Frøstrup

Porsgrunn, 8. september 2014

……………………………………………….

Erik Berg-Hansen

Leder

Rauland hyttevelforening

E-post: erik.berg.hansen@nrk.no

Telefon: 91608425